NDR ส่งซิก Q2/59 สดใส เดินหน้าบุกตลาดใน-ตปท. ดันรายได้ปีนี้โต 25%
NDR ส่งซิก Q2/59 สดใส หลังสินค้าใหม่ AIR LOCK ได้รับการตอบรับดี เดินหน้าบุกตลาดใน-ตปท. ดันรายได้ปีนี้โต 25%
16 พ.ค. 2559

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า แนวโน้มผลประกอบการในไตรมาส 2/59 คาดว่าจะเติบโตอย่างแข็งแกร่ง หลังจากในช่วงไตรมาส 1/59 บริษัทได้เปิดตัวผลิตภัณฑ์ใหม่ “AIR LOCK”  ที่ทดแทนการใช้ยางในได้ 100% หมดปัญหายางในแตก ซึ่งได้รับกระแสตอบรับที่ดีจากผู้บริโภค ขณะเดียวกัน พร้อมเดินหน้าให้ข้อมูล ความรู้และวิธีการใช้งานเพิ่มขึ้น เพราะเป็นผลิตภัณฑ์ใหม่ที่แตกต่างจากผลิตภัณฑ์เดิมซึ่งต้องใช้เวลาในการทำความเข้าใจ
โดยในปีนี้บริษัทตั้งเป้าหมายรายได้เติบโต 25% จากปีก่อนที่มีรายได้ 797 ล้านบาท ซึ่งเชื่อว่ากำลังซื้อตลาดในประเทศน่าจะค่อย ๆ ดีขึ้น หลังจากบริษัทฯได้เปิดตัวผลิตภัณฑ์ใหม่ “AIR LOCK” ออกสู่ตลาด ทำให้สามารถช่วยกระตุ้นให้ผู้บริโภคหันมาสนใจและอยากลองใช้มากขึ้น ขณะที่ตลาดในประเทศที่อินเดีย บริษัทยังคงเดินหน้าตามแผนงานที่วางไว้ โดยปัจจุบันอยู่ระหว่างเจรจาโมเดล 2 รุ่นใหม่ ซึ่งคาดว่าจะได้ข้อสรุปเร็ว ๆ นี้ และจะสามารถส่งให้อินเดียในครึ่งปีหลัง
สำหรับโครงการติดตั้งแผงโซลาร์เซลล์ (Solar Roof) กำลังการผลิต 1 เมกะวัตต์ ใช้ภายในโรงงานนั้น ปัจจุบันบริษัทฯได้รับอนุมัติจากทางสำนักงานคณะกรรมการการส่งเสริมการลงทุน (BOI) แล้ว เพียงแต่รอเอกสารอย่างเป็นทางการ จากนั้นจะเริ่มดำเนินการติดตั้ง โดยจะใช้ระยะเวลาราว 2-3 เดือน และคาดว่าจะสามารถดำเนินการผลิตไฟฟ้าได้ในครึ่งปีหลังตามแผนงานที่กำหนดไว้ โดยคาดว่าจะช่วยลดต้นทุนได้กว่า 10% ต่อปีของต้นทุนค่าไฟฟ้า
 